**Likumprojekta "Grozījumi Epidemioloģiskās drošības likumā" projekta sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta "Grozījumi Epidemioloģiskās drošības likumā" (turpmāk – likumprojekts) mērķis ir papildināt Epidemioloģiskās drošības likumu (turpmāk – likums) ar tām normām, kas izriet no 2020. gada 12. marta Ministru kabineta rīkojuma Nr. 103 "Par ārkārtējās situācijas izsludināšanu", jo likumā ir nepieciešams pārņemt tās iepriekšminētā rīkojuma prasības, kuras vispārēji var attiecināt uz epidemioloģisko drošību valstī, paredzot iespēju, ka valstī arī nākotnē var veidoties sabiedrības veselības apdraudējums kādas citas no jauna parādījušās infekcijas slimības izplatīšanās dēļ. Likumprojekts stājas spēkā nākamajā dienā pēc tā izsludināšanas. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 2020. gada 14. maija Ministru kabineta sēdes protokola Nr. 33 (*15. §; informatīvais ziņojums "Par tiesisko ietvaru pēc ārkārtējās situācijas atcelšanas, lai nodrošinātu nepieciešamo ilgtermiņa ierobežojumu saglabāšanu un elastīgu kārtību epidemioloģiskai drošībai un veselības nozares noturībai"*) 3. punkts nosaka, ka Veselības ministrijai ir jāsagatavo grozījumi likumā un jāiesniedz izskatīšanai Ministru kabineta 2020. gada 28. maija sēdē. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Covid-19 izplatības radītais apdraudējums Latvijas Republikā parādīja, ka ir nepieciešams noteikt papildu pilnvaras un veicamos pasākumus (noregulēt personu tiesību un institūciju kompetences un darbības jautājumus), kuri pirms ārkārtējās situācijas izsludināšanas šī gada 12. martā nebija skaidri definēti. Tādējādi ar šiem grozījumiem ir nepieciešams nostiprināt attiecīgās prasības.Likumā tiek precizēts termins "bīstamas infekcijas slimības", papildinot terminu ar norādi uz to, ka bīstama infekcijas slimība var izraisīt starptautiska mēroga ārkārtēju sabiedrības veselības situāciju. Vienlaikus no termina skaidrojuma tiek svītrota frāze, ka Ministru kabinets apstiprina bīstamo infekcijas slimību sarakstu, jo minētā informācija neattiecas uz termina skaidrojumu (likumprojekta **1. pants**). Likumprojekta **2. pantā**: * Kā liecina esošā situācija saistībā ar ārkārtējās situācijas ierobežošanu, ļoti nozīmīga ir kontaktpersonu apzināšana un informēšana par iespējamu inficēšanos, lai persona varētu ievērot pretepidēmijas pasākumus. Tādēļ tiek precizēts, ka epidemioloģiskās drošības sastāvdaļa ir arī kontaktpersonu noteikšana un uzskaite (*jo Slimību profilakses un kontroles centrs (turpmāk – SPKC) vispirms veic šīs darbības*), bet epidemioloģisko novērošanu (atbilstoši termina skaidrojumam likuma 1. pantā) kontaktpersonām neveic.
* Tiek precizēts likuma 3. panta pirmās daļas 6. punkts, jo nodrošinot epidemioloģisko drošību valstī, var rasties nepieciešamība ne tikai ierobežot vai aizliegt profesionālo darbību, bet ierobežot vai apturēt personu piedalīšanos mācību procesā. Papildus Covid-19 saslimšanas radītā ārkārtējā situācija ir parādījusi to, ka personai, kura nav ne kādas infekcijas slimības slimnieks vai infekciozā persona, ne kontaktpersona, tomēr var rasties nepieciešamība noteikt darba vai izglītošanās (*piemēram, nedrīkst apmeklēt skolu vai darbu*) ierobežojumus (*personām, kuras ārkārtējās situācijas laikā ieradās no ārzemēm, tika noteikts pienākums noteiktu laiku atrasties pašizolācijā dzīvesvietā, jo radās epidemioloģiski pamatotas aizdomas, ka šīs personas atradās paaugstinātos inficēšanās riska apstākļos un tādēļ šīm personām bija iespēja inficēties*).

Lai Veselības inspekcija (turpmāk – VI) pilnvērtīgi varētu nodrošināt epidemioloģiskās drošības pasākumu uzraudzību, tajā skaitā – kā persona ievēro obligātās izolācijas un pašizolācijas (mājas karantīnas) prasību, nepieciešams papildināt VI kompetenci un tiesības (likumprojekta **3. pants** ).Likumprojekta **4. pants** nosaka, ka SPKC:* Vāc, uzkrāj un analizē datus arī par kontaktpersonām, jo ārkārtējās situācijas laikā gūtā pieredze parādīja, ka skrupuloza kontaktpersonu apzināšana ir ļoti svarīgs pretepidēmijas pasākums. Piemēram, kontaktpersonas pašizolācijas (mājas karantīnas) vietas adrese ir epidemioloģiski nozīmīga informācija, kas nepieciešama epidemioloģiskās uzraudzības prasību izpildes kontrolei.
* Saņem informāciju no Pasaules Veselības organizācijas Starptautisko veselības aizsardzības noteikumu kontaktpunkta (*nacionālā līmenī caur Neatliekamās medicīniskās palīdzības dienestu*) par infekcijas slimību uzliesmojumiem, kuriem var būt pārrobežu raksturs un kuri var radīt ārkārtēju situāciju kādā valstī vai vairākās valstīs. Šos infekcijas slimību uzliesmojumus var radīt arī bīstamās infekcijas slimības (tajā skaitā arī citas no jauna parādījušās infekcijas slimības). Ņemot vērā, ka SPKC veic infekcijas slimību epidemioloģisko uzraudzību, monitoringu un izlūkošanu, SPKC epidemiologi uzsāk monitorēt situāciju, sekojot līdzi jaunākajai Pasaules Veselības organizācijas un Eiropas Slimību profilakses un kontroles centra informācijai. Tādējādi SPKC epidemiologi ir kompetenti atzīt infekcijas slimību par bīstamu, ja šī infekcijas slimība līdz šim nav pakļauta reģistrācijai un ziņošanai. Šādā gadījumā, jo īpaši pasliktinoties epidemioloģiskajai situācijai valstī, ir izmantojami tiesiskie līdzekļi un pasākumi (piemēram, ierobežojoši pasākumi), lai efektīvi novērstu epidemioloģiskās situācijas pasliktināšanos. Vienlaikus attiecīgā informācija operatīvi ir pieejama SPKC tīmekļa vietnē un ir publicējama Latvijas Vēstnesī. Ja no jauna parādījusies bīstama infekcijas slimība pēc laika netiek likvidēta, SPKC var sniegt priekšlikumu Veselības ministrijai veikt grozījumus normatīvajos aktos, lai šo slimību iekļautu bīstamo slimību sarakstā vai to noteiktu kā reģistrējamo infekcijas slimību.
* Savā tīmekļa vietnē publicē to valstu sarakstu, kurās konstatēta tāda infekcijas slimību izplatīšanās, kas var radīt nopietnu sabiedrības veselības apdraudējumu. Piemēram, pirms dažiem gadiem vairākās Eiropas valstīs bija milzīgs masalu uzliesmojums. Šādā gadījumā SPKC sniedz rekomendācijas riska grupu pacientiem neapmeklēt noteiktās valstis, jo šīm personām pastāv liela iespēja inficēties, vai vakcinēties pirms ceļojuma (ja pret infekcijas slimību ir pieejama vakcinācija). Savukārt, sākoties Covid-19 slimības izplatībai pasaulē, SPKC savā tīmekļa vietnē visu laiku papildināja to valstu un skarto teritoriju sarakstu (*līdz tika pieņemt lēmums par visām ārzemēm*), uz kurām tika rekomendēts nedoties ceļojumā vai darba darīšanās.

Ir tehniski precizēta likuma 8. panta otrā daļa (likumprojekta **5. pants)**, nosakot, ka pašvaldība karantīnas pasākumus nosaka pēc SPKC vai VI ieteikuma, kā arī paplašināta pašvaldības kompetence uz visām pašvaldības iestādēm. Likumprojekta **6. pants** nosaka Aizsardzības ministrijas kompetenci epidemioloģiskās drošības pasākumu noteikšanai, ņemot vērā Nacionālo bruņoto spēku specifiku.Likumprojekta **7. pants** papildina to, par kādām personām iegūtā informācija tiek izmantota, norādot, ka šādas personas ir arī kontaktpersonas, jo SPKC epidemiologu iegūtā informācija ir epidemioloģiski ļoti nozīmīga informācija, kas ļauj daudz sekmīgāk apkarot infekcijas slimību uzliesmojumus un samazina risku, ka infekcijas slimība izplatīsies ļoti strauji un nekontrolēti. Likumprojekta **8. pantā**: * Tiek veikts tehnisks precizējums;
* Detalizētāk tiek aprakstīta kontaktpersonas nepieciešamība pašizolēties bīstamo infekcijas slimību gadījumā. Tiek saglabāts nosacījumus, ka kontaktpersonu gadījumā pašizolācija ir brīvprātīga, izņemot, ja bīstamas infekcijas slimības gadījumā ir iespējams būtisks sabiedrības veselības apdraudējums. Tādos gadījumos Ministru kabinets, samērojot sabiedrības veselības apdraudējuma bīstamību un personas tiesību ierobežojumu, varēs noteikt kontaktpersonai obligātu pienākumu izolēties.

Likumprojektā paredzēts, ka pašizolēšanos, pašizolēšanos (mājas karantīnu) un izolēšanu varēs veikt arī uzturēšanās vietā, piemēram, sociālās aprūpes centrā, ieslodzījuma vietā, viesnīcā u.c. Ar uzturēšanās vietu saprot arī karavīru dienesta izpildes vietu. Nacionālo bruņoto spēku objektos, kuros, pildot militāro dienestu, pastāvīgi uzturas gan Nacionālo bruņoto spēku personāls, gan ārvalstu bruņotajos spēkos ietilpstošas personas, nav ne minēto personu dzīvesvieta, ne ārstniecības iestāde, taču atsevišķos gadījumos izolācija vai pašizolācija varētu notikt Nacionālo bruņoto spēku objektos, līdz ar to minētajām personām izolācija veicama arī Nacionālo bruņoto spēku objektos **(Likumprojekta 8., 9., 10. un 11. pants)**Likums tiek papildināts ar pašizolācijas nosacījumiem personām, par kurām ir radušās epidemioloģiski pamatotas aizdomas, ka tās ir atradušās paaugstinātos inficēšanās riska apstākļos, kas ir līdzīgi kontaktpersonām noteiktajiem pašizolācijas nosacījumiem (likumprojekta **9. pants**). Ar šādām personām tiek domātas personas, kuras ir ieradušās no tām valstīm, kuras SPKC tīmekļa vietnē ir norādītas kā valstis, kurās konstatēta infekcijas slimību, tai skaitā bīstamo infekcijas slimību izplatīšanās, kas var radīt nopietnu sabiedrības veselības apdraudējumu un uz kurām ir attiecināmi īpašie piesardzības un ierobežojošie pasākumi.Ja rodas sabiedrības veselības apdraudējums ar iespējamu bīstamas infekcijas slimības izplatīšanos, ir nepieciešams noteikt stingrākas prasības tām personām, kuras tiek nodarbinātas darbos, kas ir saistīti ar iespējamu risku citu cilvēku veselībai, jo pastāv risks inficēt tās personas, kuras izmanto noteiktus pakalpojumus. Tādēļ likumprojekta **12. pants** nosaka, ka bīstamas infekcijas slimības gadījumā aizliegts nodarbināt kontaktpersonas vai personas, par kurām ir radušās epidemioloģiski pamatotas aizdomas, ka tās ir atradušās paaugstinātos inficēšanās riska apstākļos. Bīstamas infekcijas slimības gadījumā SPKC nosaka kontaktpersonas un informē šo personu ģimenes ārstus, savukārt ģimenes ārsts izsniedz darbnespējas lapu. Personas, par kurām ir radušās epidemioloģiski pamatotas aizdomas, ka tās ir atradušās paaugstinātos inficēšanās riska apstākļos, darba devējs varētu nodarbināt attālināti. Likumprojekta **13. panta** regulējums ir nepieciešams ātras un savlaicīgas rīcības nodrošināšanai, nosakot, ka karantīnas režīmu bīstamo infekcijas slimību gadījumos atsevišķos objektos pēc saskaņošanas ar veselības ministru var noteikt arī objekta īpašnieks, Nacionālajos bruņotajos spēkos – Nacionālo bruņoto spēku komandieris utt. Likumprojekta **14. pantā** vārdi "ārstniecības, sociālās aprūpes un izglītības iestādēs" tiek aizstāti ar vārdiem "atsevišķā objektā vai iestādē", jo infekcijas slimību uzliesmojumi var izcelties jebkurā darba vietā vai objektā, tādēļ likumā ir jāparedz iespēja noteikt karantīnas pasākumus arī citiem objektiem.Likumā tiek precizēts naudas soda apmērs par epidemioloģiskās drošības prasību pārkāpšanu, (likumprojekta **15. pants**) atbilstoši 2020.gada 3.aprīlī Saeimā atbalstītajiem grozījumiem Latvijas Administratīvo pārkāpumu kodeksā, ar kuriem tika palielināts sods par epidemioloģiskās drošības prasību pārkāpumiem, paredzot normas spēkā stāšanos vienlaicīgi ar Administratīvās atbildības likumu.Infekcijas slimību izplatības gadījumā, rodoties sabiedrības veselības apdraudējumam, var rasties nepieciešamība noteikt gan tūrisma pakalpojumu sniegšanas ierobežojums, gan personu, transportlīdzekļu un kravu pārvadājumu ierobežojumus brīvai kustībai pāri Latvijas valsts robežai un Latvijā, lai nepieļautu kādas noteiktas infekcijas slimības izplatību sabiedrībā nekontrolējamos apmēros. Ir jāņem vērā, ka nākotnē sabiedrības veselības apdraudējumu var radīt cita bīstama infekcijas slimība, tajā skaitā cita no jauna parādījusies bīstama infekcijas slimība, līdz ar to likumā ir jāparedz iespēja Ministru kabinetam noteikt papildu īpašus ierobežojumus, kas saistīti ar pārvadājumiem un ceļotāju veselību. Piedāvātā redakcija paredz plašas pilnvaras Ministru kabinetam sabiedrības veselības apdraudējuma gadījumā noteikt būtiskus personu tiesību ierobežojumus, īpaši tiesības uz pārvietošanās brīvību. Gan Satversmes tiesas, gan Eiropas Cilvēktiesību tiesas praksē ir iedibināta prasība, ka personas tiesību ierobežojumiem ir jābūt samērīgiem un noteiktiem pārskatāmā un paredzamā procedūrā. Līdz ar to Ministru kabinetam, lemjot par šādu ierobežojumu noteikšanu būs pienākums izvērtēt samērīgumu un noteikt tos minimālajā nepieciešamā apmērā minimāli nepieciešamajā laika periodā. Vienlaikus nosakot personu ceļošanas ierobežojumus būs svarīgi ņemt vērā arī Eiropas Parlamenta un Padomes 2016. gada 9. marta regulu Nr. 2016/399 par Savienības Kodeksu par noteikumiem, kas reglamentē personu pārvietošanos pār robežām (Šengenas Robežu kodekss), kuri paredz veselības apdraudējuma dēļ liegt trešo valstu pilsoņu ieceļošanu Šengenas teritorijā caur ārējām robežām (6. panta 1. punkta e) apakšpunkts), kā arī Ministru kabineta 2011. gada 30. augusta noteikumu Nr. 675 “Kārtība, kādā Savienības pilsoņi un viņu ģimenes locekļi ieceļo un uzturas Latvijas Republikā” 16. punktā (Direktīvas 2004/38/EK 27.panta 1.punkts un 29.pants) noteikto, kad Eiropas Savienības pilsoņiem ieceļošana sabiedriskās veselības apdraudējuma apsvērumu dēļ var tikt liegta. (likumprojekta **16. pants**). Lai policija varētu sekmīgi un likumīgi iesaistīties karantīnas pasākumu nodrošināšanā bīstamo infekcijas slimību gadījumā, nodrošinot apsardzi karantīnas objektā vai teritorijā (*piemēram, atbilstoši 2020. gada 30. marta Veselības ministra rīkojuma Nr. 65 "Par karantīnas režīma noteikšanu" 2.7. apakšpunktam policija Evaņģēlisko Kristiešu draudzes vīriešu patversmē "Zilais Krusts" nodrošināja apsardzi*), šāds nosacījums ir jāparedz likumā (likumprojekta **17. pants**). Vienlaikus tiek dota norāde, ka Nacionālo bruņoto spēku objektus apsargā Nacionālie bruņotie spēki, bet ieslodzījuma vietas – Ieslodzījuma vietu pārvalde.Likumprojekta **mērķis** un **būtība** ir papildināt likumu ar tām normām, kas izriet no 2020. gada 12. marta Ministru kabineta rīkojuma Nr. 103 "Par ārkārtējās situācijas izsludināšanu" un citiem ar ārkārtējo situāciju saistītiem normatīvajiem aktiem, kuras vispārēji var attiecināt uz epidemioloģisko drošību valstī un pretepidēmijas pasākumu veikšanu, paredzot iespēju, ka valstī arī nākotnē var veidoties sabiedrības veselības apdraudējums kādas citas no jauna parādījušās infekcijas slimības izplatīšanās dēļ. Tādēļ ir nepieciešams pilnveidot likuma regulējumu.Identificētās problēmas nav iespējams atrisināt ar citiem līdzekļiem. Likumprojekts atrisinās identificētās problēmas un novērsīs tiesiskā regulējuma nepilnības. |
| 3. | Projekta izstrādē iesaistītās institūcijas un publiskas personas kapitālsabiedrības | Nav |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta tiesiskais regulējums attiecas uz subjektiem (fiziskām un juridiskām personām), kuriem ir saistoša epidemioloģisko prasību ievērošana un kuriem var tikt piemērota administratīvā atbildība. |
| 2. | Tiesiskā regulējuma ietekme uz tautsaimniecību un administratīvo slogu | Likumprojektam tiešā un netiešā veidā var rasties ietekme uz tautsaimniecību, uzņēmējdarbības vidi vai Nacionālā attīstības plāna rādītājiem (īpaši likumprojekta 9., 10., 11. un 12. pants).Projekta tiesiskais regulējums maina tiesību subjektu līdzšinējās tiesības un pienākumus, kā arī veicamās darbības (īpaši likumprojekta 9., 10., 11. un 12. pants).atsevišķā objektā (veselības aprūpes iestādē, sociālās aprūpes iestādē, izglītības iestādē, ieslodzījuma vietā, ražotnē, ēkā u.tml.) nosaka iestādes vadītājs vai objekta īpašnieksAdministratīvais slogs likumprojektā paredzētajā regulējumā paliek nemainīgs. |
| 3. | Administratīvo izmaksu monetārs novērtējums | Nav |
| 4. | Atbilstības izmaksu monetārs novērtējums | Nav |
| 5. | Cita informācija | Projekta izpildē iesaistītās institūcijas (SPKC, policija, pašvaldības) likumprojektā paredzēto pasākumu īstenošanu nodrošinās tām piešķirto valsts budžeta līdzekļu ietvaros. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Īpaši sabiedrības informēšanas pasākumi par likumprojektu nav plānoti. |
| 2. | Sabiedrības līdzdalība projekta izstrādē | Konsultācijas ar sabiedrības pārstāvjiem nav notikušas. |
| 3. | Sabiedrības līdzdalības rezultāti | Nav |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts un pašvaldību institūcijas |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiek veidotas. |

|  |  |  |
| --- | --- | --- |
| 3. | Cita informācija | Likumprojektā paredzētos pasākumus iesaistītās institūcijas realizēs esošā finansējuma ietvaros.  |

Veselības ministre I. Viņķele

Jurševica 67876186

Anita.Jursevica@vm.gov.lv

Feldmane 67876119

Jana.Feldmane@vm.gov.lv

Liepiņa 67876080

Inga.Liepina@vm.gov.lv

v\_sk. = 2126